和參政丁侍郎從駕出獵
作者：宋庠
朝代：宋

paragraphs: 詔蹕承冬令，郊畿闢狩場。
鈎陳來作衛，袀服正騰裝。
表野千旌合，舒圍萬騎張。
清塵風效職，捧轡日呈祥。
寶畤遥驚翟，天弧即射狼。
林空平陸險，雲斷見鷹揚。
猛圈聊夸漢，恩羅遂祝湯。
數功浮白飲，均惠割鮮嘗。
別苑黄山外，仙城北斗傍。
輔臣忠力盛，餘思滿雕章。